Anne-Marie Meldgaard (S), 2008-01-25:
Jeg må indrømme, at i alle de år jeg har arbejdet med ligestilling og forsøgt at skabe lighed mellem mænds og kvinders forhold i Danmark, er jeg aldrig nogen sinde blevet kaldt en ukristelig socialist.
Det var nyt.
Og netop fordi det ikke er noget nyt, er det efter min mening bydende nødvendigt, at det bliver vedtaget så hurtigt som overhovedet muligt.
Ikke alene for at lave ligestilling mellem mænd og kvinder i Danmark, men også for at barnet kan få ret til at være sammen med sin far og sin mor i den første levetid.
I dag er det jo sådan, at det oftest er kvinderne, der tager hele barselorloven.
Det gør mange kvinder selvfølgelig af lyst, men mange gør det også lidt af nød.
Og Socialdemokraterne tror faktisk, at der er rigtig mange mænd, der gerne vil deltage i starten af deres barns liv, men vores samfund er indrettet sådan, at forældre støder på mange barrierer på arbejdsmarkedet i forhold til netop at afholde barselorloven.
Far og mor er ikke ligestillet, og det er det, vi gerne vil rette op på med det her forslag.
Fædre risikerer chikane eller slet og ret at miste deres job, fordi de beder om orlov.
Tænk, at vi ikke er nået længere i 2008.
Og det er det, vi inviterer Folketinget til at rette op på nu.
Jeg håber meget, at Tingets medlemmer er enige med mig i, at fædre selvfølgelig skal have en mulighed for at lære deres lille nye barn at kende, og at fædrene skal have lov til at gå derhjemme og have tid og overskud til at være sammen med og drage omsorg for deres små børn.
Der er mange, der taber på, at kvinderne har førsteretten til barsel, bl.a. kvinderne selv.
Måned efter måned væk fra skrivebordet koster karriere, men det koster også på pengepungen, både når det gælder lønkroner, og når det gælder pensionskroner.
Og kvinders generelle muligheder på arbejdsmarkedet bliver svækket af barsel.
Forslaget her vil være med til at give kvinderne lidt medvind på arbejdsmarkedet, men vigtigere endnu er, at når mænd ikke har længere barselorlov, så mister de den værdifulde førstekontakt til deres barn og går glip af forældrekompetencer.
Det er paradoksalt, at det erhvervsliv, der efterspørger netop de kompetencer, man får som forældre, er det samme erhvervsliv, der ikke vil give fædre muligheder for at gå ind i forældrerollen.
Undersøgelser fra vores nordiske broderlande viser, at familien faktisk kan ende med at være den helt store vinder.
Jo større en del manden tager af barselorloven, jo mere falder risikoen for, at moren og faren skal skilles.
Og endnu bedre er, at undersøgelser også viser, at jo mere ligestilling, der er mellem kønnene, jo større er livskvaliteten.
Der er mange fornuftige grunde til det her, og det håber jeg man vil se på.
Men her i valgkampen hørte vi jo, at både Ny Alliance og fru Pia Christmas-Møller bebudede, at de ville støtte et sådant forslag, og derfor var vi selvfølgelig også positive og fremsatte det meget hurtigt.
I dag hører vi så, at fru Pia Christmas-Møller ikke vil støtte det alligevel, og Ny Alliance udebliver selvfølgelig fra salen, ligesom de gør i rigtig mange andre situationer.
Det er ikke så underligt, at der sker noget i Ny Alliance.
Men jeg håber inderligt, at fornuften og familierne vil sejre over taktiske politiske spekulationer i den her sag, og der tænker jeg ikke mindst på de ideologiske udgydelser, der er kommet her fra ikke mindst Venstres ordfører.
Jeg ser i hvert fald frem til, at barnet får ret til at have 12 uger sammen med både moren og faren.
Da der er tale om en genfremsættelse, hvor medforældre ikke er nævnt, vil jeg godt nævne her, at Socialdemokratiets holdning er, at medforældre også skal ligestilles, når vi taler barselorlov.
Så lad os nu få en ordentlig diskussion, en revision af, hvad der måtte være af tillægslove, og så byde forældrenes lov og ret til at have 12 ugers barsel med deres børn velkommen.
Nu er jeg jo så gammel i gårde, at jeg kun havde 6 ugers barsel, da jeg fik mit første barn, så jeg har været med i hele kampen for at sikre bedre forhold med hensyn til barselorlov.
Når jeg nu som bedstemor til syv vidunderlige børnebørn kigger på det, synes jeg ikke, at vi er kommet ret langt.
Fædrene i de familier, som jeg nu har børnebørn i, har ikke haft de samme muligheder, som deres koner har, og det synes jeg er synd.
Nu har jeg kæmpet i årevis for, at kvinderne skulle få mere barsel.
Nu synes jeg, at vi er kommet dertil, hvor jeg også vil være med til at sikre, at fædrene til mine børnebørn også får den samme mulighed.